In nomine sanctae et indiuiduae Trinitatis. Rodulphus misericordia Dei rex. Si locis sacris et diuinis cultibus mancipatis, aut sua confirmando, aut substracta restituendo, opem nostrae serenitatis accommodamus, hoc procul dubio ad utriusque uitae emolumentum nobis profuturum non dubitamus. Quamobrem nouerit omnium sanctae Dei ecclesiae fidelium et nostrorum praesentium scilicet et futurorum generalis unanimitas quoniam uenit ad nos Hermoldus, uenerabilis praepositus ex coenobio sancti Symphoriani quod est situm in suburbio Aeduae ciuitatis, una cum quibusdam clericis eiusdem congregationis, ostendens nobis qualiter quaedam ecclesia illorum usibus destinata, sita in comitatu Belnensi in uilla Alciaco, sacrata in honore memorati martyris Christi sancti Symphoriani, quorundam prauitate ab eorum generalitate fuerat olim iniuste substracta et legali ducum iudicio saepe reddita, pro quo nostris diebus inter eos et milites qui praenominatae uillae beneficium tenebant crebra habebatur dissentio. Quod diligenter nos inquirere iubentes et iustam querelam suprascriptos canonicos habere liquido perspicientes, ob amorem Dei et ad deprecationem Ansegisi uenerabilis episcopi et Adsonis fidelis nostri, iuxta inscriptiones quas prae manibus tenebant, per hoc nostrae restitutionis praeceptum illis reddidimus et, ut amodo ab ipsa congregatione nullus subtrahere praesumat, regia auctoritate indulsimus, sed, sicut reliqui fideles regni nostri beneficiorum suorum ecclesias dare iuste solent, ita isti una cum consensu proprii episcopi liberam habeant largiendi potestatem. Similiter et reliquas res, tam praeceptis praedecessorum nostrorum concessas et roboratas quam etiam a fidelibus Dei eidem congregationi pro animarum remedio largitas, iure suprascripto eis inuiolabiliter tenendas confirmamus, quatenus, hac nostra protectione sustentati atque defensi, ualeant serui Dei pro nostra ac nostrae coniugis Immae absolutione liberius Domini misericordiam implorare. Vt autem hoc nostrae institutionis praeceptum pleniorem in Dei nomine obtineat firmitatis uigorem, manu propria illud firmantes, anuli nostri impressione subter iussimus insigniri. Actum apud Augustodunum ciuitatem foeliciter in Domino. Amen. Signum Rodulphi regis gloriosissimi (monogramme figuré). Raynardus notarius ad uicem Abbonis episcopi dictauit. Data pridie kalendas martii, indictione duodecima, anno primo regnante Rodulpho rege glorioso.